GA

An Bhruiséil 28.10.2009

COIM(2009)593 leagan deireanach

2009/0173 (COD)

Togra le haghaidh

Rialacháin Ó PHARLAIMINT NA hEORPA AGUS ÓN gCOMHAIRLE

lena socraítear na caighdeáin feidhmíochta d'astaíochtaí ó fheithiclí tráchtála éadroma nua mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú

{SEC(2009) 1454}

{SEC(2009) 1455}

MEABHRÁN MÍNIÚCHÁIN

Comhthéacs an Togra

· Forais agus cuspóirí an togra

Cuimsíonn an margadh inmheánach limistéar gan teorainneacha inmheánacha nach mór saorghluaiseacht earraí, daoine, seirbhísí agus caipitil a áirithiú ann.

Le Creat-Choinbhinsiún na Náisiún Aontaithe ar Athrú Aeráide, arna fhormheas thar ceann an Chomhphobail Eorpaigh le Cinneadh 94/69/CE ón gComhairle an 15 Nollaig 1993 maidir le Creat-Choinbhinsiún na Náisiún Aontaithe ar Athrú Aeráide [1] a thabhairt i gcrích, féachtar le tiúchana gáis cheaptha teasa a chobhsú san atmaisféar ar leibhéal a choiscfeadh trasnaíocht antrapaigineach chontúirteach ar an gcóras aeráide. D'fhonn an cuspóir sin a bhaint amach, níor cheart don mhéadú bliantúil ar mheánteocht fhoriomlán dhromchla an domhain bheith níos airde ná 2 chéim C os cionn na leibhéal réamhthionsclaíoch. Léirítear sa cheathrú Tuarascáil Measúnaithe ón bPainéal Idir-Rialtasach ar Athrú Aeráide nach mbainfear an cuspóir sin amach mura stopann astaíochtaí gáis cheaptha teasa ar fud an domhain de bheith ag méadú faoi cheann 2020. Rinne Comhairle Eorpach Mhárta 2007 gealltanas diongbháilte foriomlán astaíochtaí gáis cheaptha teasa an Chomhphobail a laghdú le 20 % ar a laghad, i gcomparáid le leibhéil 1990, faoi cheann 2020. Gealladh freisin go ndéanfaí laghdú 30 % ar chuntar go ngeallfadh tíortha forbartha eile laghduithe astaíochtaí comhchosúla a dhéanamh agus go rannchuideodh na tíortha i mbéal forbartha is mó dul chun cinn eacnamaíoch de réir a gcuid acmhainní. Nuair a comhaontaíodh ar an bPacáiste um Aeráid agus Fuinneamh mí na Nollag seo caite, cumhdaíodh na spriocanna sin sa dlí. Déantar foráil i gCinneadh 406/2009/CE do mheánlaghdú 10 % i gcomparáid le leibhéil 2005 sna hearnálacha sin, lena n-áirítear an t-iompar de bhóthar, nach bhfuil cumhdaithe faoi Scéim Trádála Astaíochtaí an AE. Ceann de na himpleachtaí a bheidh ag na gealltanais sin is ea go mbeidh ar na Ballstáit go léir astaíochtaí ón iompar de bhóthar a laghdú go suntasach.

Is gnólachtaí, lena n-áirítear gnóthais bheaga agus mheánmhéide, thar aon dream eile a úsáideann feithiclí tráchtála éadroma. Faoi láthair is feithiclí tráchtála éadroma atá in 12 % den fhlít. Ní fhéadfadh go leor daoine déanamh d'uireasa feithiclí tráchtála éadroma ó lá go lá. Is é an t-iompar de bhóthar is cúis le go leor fostaíochta agus forbartha in go leor réigiún san AE. Mar sin féin, is mór an tionchar a imríonn an úsáid a bhaintear as feithiclí ar an athrú aeráide. Le linn 1995-2007 tháinig ardú seasta ar an sciar sin de fhlít na bhfeithiclí saothair éadroim go léir (i.e. gluaisteáin phaisinéirí agus feithiclí tráchtála éadroma) a cláraíodh arbh fheithiclí tráchtála éadroma iad. San iomlán, is 0.4-0.5 % in aghaidh na bliana an meánlaghdú a tháinig ar astaíochtaí CO2 ó fheithiclí tráchtála éadroma le linn 2002-2007. Is amhlaidh, áfach, a cealaíodh na feabhsuithe beaga sin in éifeachtúlacht breosla toisc gur tháinig méadú ar mhéid na bhfeithiclí sin agus ar an éileamh atá orthu. Cé go bhfuil ísliú tuairim is 9 % tagtha ar astaíochtaí gáis cheaptha teasa an AE ar an iomlán le linn na tréimhse 1990-2007 agus go bhfuil laghdú ag teacht de réir a chéile ar astaíochtaí in earnálacha neamhiompair, tá méadú 29 % tagtha ar astaíochtaí CO2 ón earnáil iompair de bhóthar. Ainneoin feabhas suntasach a bheith déanta i mótartheicneolaíocht feithicle (éifeachtúlacht breosla go háirithe – rud a chiallaíonn laghdú ar astaíochtaí CO2), tá méadú tagtha ar an éileamh ar iompar agus ar fheithiclí níos toirtiúla agus níl dóthain dul chun cinn déanta chun cuspóir ginearálta an Chomhphobail a bhaint amach, i.e. meánastaíochtaí ó ghluaisteáin nua phaisinéirí a laghdú go 120 g CO2/km.

Is é is aidhm don togra seo meánastaíochtaí CO2 ó fheithiclí tráchtála éadroma a laghdú go 175 g CO2/km ó 2014 i leith, á chéimniú isteach go 2016. Cuid den chur chuige comhtháite atá á mholadh ag an gCoimisiún atá sa togra seo, agus rannchuidíonn sé na 10 g CO2/km is gá a bhaint amach chun cuspóir an Chomhphobail, i.e. 120 g CO2/km, a shroiceadh, faoi mar atá leagtha amach i dTeachtaireacht COIM(2007)19.

Is gá spriocanna Comhphobail a ghlacadh i gcomhair feithiclí tráchtála éadroma nua chun ilroinnt an mhargaidh inmheánaigh a sheachaint, rud a tharlódh dá nglacfaí bearta éagsúla ar leibhéal na mBallstát. Trí spriocanna Comhphobail a shocrú cruthaítear níos mó cinnteachta do mhonaróirí maidir le pleanáil, mar aon le breis solúbthachta chun na ceanglais maidir le laghdú CO2 a bhaint amach ná a chruthófaí trí spriocanna náisiúnta ar leith.

Ina theannta sin, is gá caighdeáin astaíochtaí CO2 a shocrú i gcomhair feithiclí tráchtála éadroma nua ionas go seachnófar an baol go gcruthófar bearna rialála de thoradh ar fhorluí páirteach a bheith ann gluaisteáin phaisinéirí a chlárófar agus na feithiclí tráchtála éadroma a chlárófar. Faoi láthair, is iomaí sin feithicil a fhormheastar mar ghluaisteán paisinéirí ach a chláraítear mar fheithicil tráchtála éadroma, rud a dhéantar go minic chun leas a bhaint as ráta laghdaithe cánach nó as dreasachtaí eile fioscacha. Cé go mbaineann raon feidhme na reachtaíochta maidir le gluaisteáin phaisinéirí (an togra seo, cuir i gcás) leis an gcineál feithicle faoi mar a cineálcheadaíodh í (is cuma conas mar a cláraíodh í), is mór an baol, in éagmais rialáil le haghaidh feithiclí éadroma tráchtála, go gcuirfear gluaisteáin phaisinéirí níos toirtiúla ar an margadh agus iad cineálcheadaithe mar fheithiclí tráchtála éadroma. D'fhágfadh sé sin nach mbeadh na feithiclí ardastaíochtaí sin faoi raon feidhme na gcaighdeán astaíochtaí CO2.

Is é is aidhm don Rialachán seo dreasachtaí a chruthú ionas go n-infheisteoidh tionscal na ngluaisteán i dteicneolaíochtaí nua. Cuirfear éiceanuálaíocht chun cinn go fuinniúil tríd an Rialachán seo agus tá sé ceaptha sa chaoi is go bhféadfar forbairtí teicneolaíocha a dhéanfar amach anseo a chur san áireamh ann. Sa tslí sin, cuirfear le hiomaíochas an Tionscail Eorpaigh agus cruthófar poist ar ardchaighdeán.

· Comhthéacs ginearálta

Is in 1995 a chéadghlac an Coimisiún Straitéis Comhphobail maidir le hastaíochtaí CO2 ó ghluaisteáin a laghdú. Ar thrí cholún a bhí an straitéis sin bunaithe: gealltanais dheonacha a fháil ón tionscal gluaisteán maidir le hastaíochtaí ó ghluaisteáin phaisinéirí a laghdú; feabhsú ar an bhfaisnéis a thugtar do thomhaltóirí; agus, gluaisteáin atá éifeachtúil ó thaobh breosla de a chur chun cinn trí bhearta fioscacha.

Ina cuid conclúidí dar dáta 10 Meán Fómhair 2000, d'iarr an Chomhairle Comhshaoil ar an gCoimisiún scrúdú a dhéanamh ar bhearta trína bhféadfaí astaíochtaí gáis cheaptha teasa ó fheithiclí tráchtála éadroma a laghdú. An 7 Feabhra 2007, ghlac an Coimisiún dhá Theachtaireacht chomhthreomhara: teachtaireacht faoi thorthaí an athbhreithnithe ar Straitéis an Chomhphobail maidir le hastaíochtaí CO2 ó ghluaisteáin phaisinéirí agus ó fheithiclí tráchtála éadroim a laghdú agus Teachtaireacht faoin gCreat Rialála do Thionscal Gluaisteán Iomaíoch don 21ú hAois, ar a dtugtar 'CARS 21'. Sna teachtaireachtaí sin cuireadh béim ar an bpointe nach mbainfí amach cuspóir an Chomhphobail, i.e. meánastaíochtaí 120 CO2/km ón bhflít nua gluaisteán, faoi cheann 2012 in éagmais beart breise. Is éard a moladh sna teachtaireachtaí, dá bhrí sin, cur chuige comhtháite a ghlacadh d'fhonn cuspóir an Chomhphobail a bhaint amach. Tugadh le fios freisin sna teachtaireachtaí go mbeartódh an Coimisiún creat reachtach chun cuspóir an Chomhphobail a bhaint amach trí dhíriú ar laghduithe sainordaitheacha ar astaíochtaí CO2 chun 130 g CO2/km a ghnóthú don mheánfhlít nua gluaisteán trí fheabhsuithe i mótartheicneolaíocht feithiclí, agus laghdú breise 10 g CO2/km (nó a chomhionann dá mba ghá sin go teicniúil) trí fheabhsuithe eile teicneolaíochta. Ar áireamh sna feabhsuithe sin tá dul chun cinn i dtaca le héifeachtúlacht breosla i bhfeithiclí tráchtála éadroma.

Cuirtear béim sna teachtaireachtaí ar an bpointe gur cheart an creat reachtach i gcomhair chur chun feidhme na sprice maidir le hastaíochtaí ón meánfhlít feithiclí a bheith ceaptha sa chaoi is go n-áiritheofar spriocanna laghdúcháin atá inbhuanaithe, atá neodrach ó thaobh iomaíochta de agus cothrom ar bhonn sóisialta, agus a chuirfidh éagsúlacht mhonaróirí gluaisteán na hEorpa san áireamh agus a sheachnóidh aon saobhadh iomaíochta idir monaróirí gluaisteán nach bhfuil call leis. Ba cheart an creat reachtach a bheith comhoiriúnach do spriocanna ginearálta an Chomhphobail maidir le hastaíochtaí.

I mBealtaine 2007 chuir an Chomhairle Iomaíochais in iúl gur thacaigh sí le "cur chuige comhtháite, faoi mar a mhol an Coimisiún, d'fhonn astaíochtaí CO2 ó mhótarfheithiclí a laghdú" agus cuireadh béim ar an bpointe "nach mór do gach dream ábhartha a chion féin a dhéanamh chun astaíochtaí a dhéanann dochar don aeráid a laghdú" [2].

Ina theannta sin, an 28 Meitheamh 2007 d'iarr an Chomhairle ar an gCoimisiún moladh a dhéanamh maidir le héifeachtúlacht breosla na bhfeithiclí tráchtála éadroma a fheabhsú [3].

· Forálacha atá ann cheana i réimse an togra

Treoir 2004/3/CE [4] lena leasaítear Treoracha 70/156/CEE agus 80/1268/CEE ón gComhairle a fhad a bhaineann le hastaíochtaí CO2 agus ídiú breosla mótarfheithiclí N1 a thomhas.

· Comhsheasmhacht le beartais agus cuspóirí eile an Aontais

Tá an togra i gcomhréir leis na trí cholún atá i Straitéis Liospóin ós rud é gur cheart go spreagfadh ceanglais níos déine maidir le hastaíochtaí CO2 agus éifeachtúlacht breosla forbairt agus cur i bhfeidhm teicneolaíochtaí nua comhshaoil, rud a d'fhéadfadh, ina dhiaidh sin, onnmhairí de theicneolaíochtaí agus d'feithiclí ard-bhreisluacha chuig margaí atá ag teacht chun cinn in áiteanna ina bhfuil ganntanas ola a spreagadh; d'fhéadfaí poist ardcháilithe a chothú san Eoraip freisin dá bharr.

Rannchuidíonn an togra freisin leis an Straitéis Athnuaite faoi Fhorbairt Inbhuanaithe a ghlac an Chomhairle Eorpach i Meitheamh 2006 trí rannchuidiú le soghluaisteacht níos inbhuanaithe a bhaint amach. Ach an t-iompar a dhéanamh níos inbhuanaithe, b'fhusa spriocanna eile a bhaineann le forbairt inbhuanaithe a bhaint amach. Baineann sé sin go háirithe leis an nasc idir an t-iompar, athrú aeráide, sláinte an phobail, caomhnú acmhainní nádúrtha agus úsáid fuinnimh.

Rannchuideoidh cuspóirí an togra le sprioc an Chomhphobail astaíochtaí gáis cheaptha teasa a laghdú le 20 %, ar a laghad, faoi cheann 2020 a bhaint amach ó tharla gurb é an t-iompar is cúis le roinnt mhaith astaíochtaí ó earnálacha geilleagracha nach bhfuil cumhdaithe faoi Scéim Trádála Astaíochtaí an AE. Tá an togra comhsheasmhach le Rialachán (CE) Uimh. 443/2009 lena socraítear caighdeáin astaíochtaí CO2 ó ghluaisteáin phaisinéirí, agus is comhlánú air é.

Cruthófar leis an togra beart coincréideach chun na spriocanna a bhaint amach agus, dá bhrí sin, neartófar seasamh an AE ar thús cadhnaíochta maidir le hathrú aeráide sa tréimhse roimh Chomhdháil Aeráide na Náisiún Aontaithe i gCóbanhávan i Nollaig 2009.

1. Comhairliúchán leis na páirtithe leasmhara agus an measúnú iarmharta

· Comhairliúchán leis na páirtithe leasmhara

Modhanna comhairliúcháin, na príomhearnálacha ar díríodh orthu agus próifíl ghinearálta na bhfreagróirí

Reáchtáladh comhairliúchán poiblí ar líne mar aon le dhá chruinniú do na geallsealbhóirí mar chuid den chomhairliúchán leis na geallsealbhóirí.

· Idir Bealtaine agus Iúil 2007, reáchtáladh comhairliúchán poiblí ar líne arbh é ab aidhm dó tuairimí na ngeallsealbhóirí go léir agus an phobail i gcoitinne a fháil maidir le cur chun feidhme na straitéise athbhreithnithe maidir le CO2 ó fheithiclí saothair éadroim a laghdú; ar áireamh sa mhéid sin bhí bearta a ceapadh chun astaíochtaí ó fheithiclí tráchtála éadroma a laghdú. Tá formhór na bhfreagairtí le fáil ag an nasc seo:

http://ec.europa.eu/reducing_co2_emissions_from_cars/index_en.htm

· Comhlánú ar an gcomhairliúchán ar líne a bhí sa dá chruinniú leis na geallsealbhóirí a reáchtáil an Coimisiún an 2 Meán Fómhair 2008 agus an 9 Márta 2009. Is é a bhí sa chruinniú sin deis do na geallsealbhóirí a bhfuil baint dhíreach acu leis an reachtaíocht atá ar na bacáin (lucht thionscal na ngluaisteán, soláthróirí, eagraíochtaí neamhrialtasacha a mbíonn ag plé leis an gcomhshaol, comhpháirtithe sóisialta, agus na Ballstáit) a gcuid tuairimí a chur in iúl. Tá achoimre ar an dá chruinniú ceangailte le hIarscríbhinn II agus III den mheasúnú iarmharta a ghabhann leis an togra.

Lena chois sin, rinneadh staidéar seachtrach ar chineálacha cur chuige a bhfhéadfaí dul ina muinín féachaint CO2 ó fheithiclí saothair éadroim a laghdú, mar aon le staidéar ina bhfuil de dhá thuarascáil: Assessment of options for the legislation on CO2 emissions from light commercial vehicles (Measúnú ar na roghanna reachtaíochta atá ann maidir le hastaíochtaí CO2 ó fheithiclí tráchtála éadroma) [5] agus Assessment with respect to long term CO2 emission targets for passenger cars and vans (Measúnú ar spriocanna fadtéarmacha maidir le hastaíochtaí CO2 ó ghluaisteáin phaisinéirí agus ó veaineanna) [6]. Cuid den tionscadal Impacts of regulatory options to reduce CO2 emissions from cars, in particular on car manufacturers (Iarmhairtí na roghanna rialála arb é is aidhm dóibh astaíochtaí CO2 ó ghluaisteáin a laghdú, i ndáil le monaróirí gluaisteán go háirithe) a bhí sa staidéar sin faoin gcreatchonradh ENV.C.5/FRA/2006/0071 (Iarratas ENV C5/GK/ak/D(2007)17850). Is ar thorthaí an staidéir sin atá an anailís ar na roghanna éagsúla beartais atá ann bunaithe.

Cuireadh tuairimí na ngeallsealbhóirí san áireamh agus measúnú á dhéanamh ar na roghanna éagsúla beartais atá ann a ceapadh chun astaíochtaí CO2 ó fheithiclí tráchtála éadroma a laghdú, go háirithe a fhad a bhaineann le struchtúr na reachtaíochta, le héifeachtaí neamh-inmhianaithe a d'fhéadfadh a bheith ann, agus leis na himpleachtaí do mhargaí na ngluaisteán, d'iomaíochas an tionscail ar fud an domhain agus don chomhshaol. Chuathas i gcomhairle le saineolaithe seachtracha d'fhonn measúnú a dhéanamh ar na roghanna éagsúla, lena n-áirítear saincheisteanna a tháinig aníos le linn an phróisis chomhairliúcháin.

Achoimre ar na freagraí agus conas mar a cuireadh san áireamh iad

Rinneadh an fhaisnéis a fuarthas ón gcomhairliúchán leis na páirtithe leasmhara a chur san áireamh agus an scéim atá beartaithe á ceapadh. Tá na mionsonraí faoin tslí ina ndearnadh amhlaidh leagtha amach sa tuarascáil ar an measúnú iarmharta a ghabhann leis an togra seo.

· Saineolas a bhailiú agus a úsáid

Na fearainn eolaíochta/saineolais atá i gceist

(1) Saineolas ó lucht thionscal na ngluaisteán, lena n-áirítear monaróirí agus (2) saineolas samhaltaithe ó shaineolaithe seachtracha.

An mhodheolaíocht a úsáideadh

Samhaltú bunaithe ar shamhlacha foirmiúla matamaiticiúla agus ríomhanna bunaithe ar shonraí staidrimh.

Na príomheagraíochtaí/saineolaithe a ndeachthas i gcomhairle leo

Údaráis phoiblí, comhlachais tionscal, eagraíochtaí trádála, eagraíochtaí comhshaoil, eagraíochtaí tomhaltóirí agus sainchomhairleoirí seachtracha.

Achoimre ar an gcomhairle a fuarthas agus a úsáideadh

Úsáideadh an chomhairle a fuarthas ón gcomhairleoir seachtrach chun measúnú a dhéanamh ar na himpleachtaí a bheadh ag na roghanna éagsúla beartais a fhad a bhaineann le cuspóirí an togra a bhaint amach. Tá cur síos sa mheasúnú iarmharta a ghabhann leis an togra seo ar na roghanna sin agus ar impleachtaí na roghanna sin.

Modhanna a úsáideadh chun comhairle na saineolaithe a chur ar fáil don phobal

Déanfar an staidéar a rinneadh mar thaca leis an measúnú iarmharta, mar aon leis an obair ghaolmhar a rinneadh roimhe sin, a chur ar fáil ar na suíomhanna gréasáin seo a leanas:

http://ec.europa.eu/environment/co2/co2_studies.htm

· Measúnú iarmharta

Rinneadh measúnú ar thrí príomhrogha sa mheasúnú iarmharta:

Is é a bhí sa chéad dá rogha a breithníodh cuar líneach a shainiú chun an luach CO2 a bheadh le baint amach ag feithicil áirithe a shloinneadh mar fheidhm dá "áirgiúlacht" (mais) sa chaoi is go sroichfeadh meánastaíochtaí na bhfeithiclí tráchtála éadroma nua an sprioc 175 g CO2/km faoi cheann 2012 (rogha 1) nó faoi cheann 2013-2015 (rogha 2).

Is ar an sprioc chéanna (175 g CO2/km) agus ar na blianta céanna (2012 agus 2013-2015) a bunaíodh an dá rogha seo a leanas, ach bunaíodh iadsan ar chuar líneach chun an luach CO2 a bheadh le baint amach a shloinneadh mar fheidhm de "áirgiúlacht" eile, i.e an dromchla iomlán (pan area).

Is é an cúigiú rogha agus an rogha dheireanach a measúnaíodh ná ceangal a bheith ar na monaróirí laghdú socraithe céatadáin a bhaint amach a chomhfhreagródh don laghdú ba ghá, i dtéarmaí 2007, chun 175 g CO2/km a bhaint amach in 2012-2015.

Cuireadh meicníochtaí éagsúla solúbthachta san áireamh sa mheasúnú iarmharta, lena n-áirítear meánú agus linn a dhéanamh, mar aon le meicníocht comhlíonta. Anuas ar na cúig rogha sin, rinneadh anailís ar roinnt leibhéal den sprioc fhadtéarmach: ó 160 g CO2/km go 125 g CO2/km don bhliain 2020.

Rinneadh na hiarmhairtí eacnamaíocha, sóisialta agus comhshaoil a d'fhéadfadh a bheith ann a mheasúnú go mion. Tá an mheastóireacht mhionsonraithe ar na roghanna éagsúla leagtha amach sa mheasúnú iarmharta a ghabhann leis an togra agus beidh fáil uirthi ar an leathanach gréasáin seo a leanas:

http://ec.europa.eu/environment/co2/co2_home.htm

· Achoimre ar an ngníomhaíocht atá beartaithe.

Leanann an togra as Straitéis an Chomhphobail astaíochtaí CO2 ó fheithiclí saothair éadroim a laghdú agus is comhlánú é ar Rialachán (CE) Uimh. 443/2009 (Rialachán lena leagtar síos caighdeáin feidhmíochta d'astaíochtaí CO2 do ghluaisteáin nua phaisinéirí). Is é is aidhm dó an tionchar a imríonn feithiclí saothair éadroim ar an aeráid a laghdú trína áirithiú nach sáróidh na meánastaíochtaí sonracha ó fheithiclí tráchtála éadroma nua arna gclárú sa Chomhphobal 175 g CO2/km. Tabharfar an sprioc sin isteach de réir a chéile ón 1 Eanáir 2014 i leith agus comhlíonfaidh an flít tráchtála éadrom nua na spriocanna ina n-iomláine ó 2016 i leith.

Luíonn dáta tosaithe an chaighdeáin astaíochtaí CO2 i gcomhair feithiclí tráchtála éadroma leis an amchlár faoinar ghlac an Coimisiún an togra le haghaidh rialacháin lena leagtar síos caighdeáin chosúla ó 2012 i leith. D'fhéadfadh sé, mar sin, go dtiocfadh an caighdeán i gcomhair feithiclí tráchtála éadroma i bhfeidhm ó 2014 i leith. Anuas ar an sprioc fadtéarmach 95 g/km ó 2020 i leith i Rialachán (CE) Uimh. 443/2009, tá sprioc 135 g/km socraithe sa togra seo i gcomhair feithiclí tráchtála éadroma; tá sí sin le baint amach faoi cheann 2020, faoi réir a indéantachta a bheith dearbhaithe ag torthaí nuashonraithe an mheasúnaithe iarmharta.

Seo a leanas príomhghnéithe an togra:

– Beidh feidhm ag an togra maidir le feithiclí tráchtála de chatagóir N1 ina bhfuil mais tagartha nach mó ná 2 610 kg agus maidir le feithiclí ar cuireadh cineálcheadú i mbaint leo i gcomhréir le hAirteagal 2(2) de Rialachán (CE) Uimh. 715/2007. Déanfar feithiclí N2 agus M2 ina bhfuil mais tagartha a chomhlíonann na critéir thuasluaite a chur ar áireamh chun críocha monatóireachta agus déanfar breithniú ar iad a bheith go hiomlán ar áireamh sa scéim le linn athbhreithnithe.

– Tá socraithe sa togra spriocanna le haghaidh astaíochtaí sonracha CO2 ó fheithiclí tráchtála éadroma nua sa Chomhphobal, mar fheidhm dá mais. Beidh na spriocanna infheidhme maidir le meánastaíochtaí sonracha CO2 i g/km ó fheithiclí tráchtála éadroma nua i gcás gach monaróra atá cláraithe san AE le linn gach bliana féilire. Féadfaidh na monaróirí linn a dhéanamh chun a gcuid spriocanna a bhaint amach. Sa chás go ndéanfaidh dhá mhonaróir nó níos mó linn, caithfear leis an linn sin mar a bheadh aon mhonaróir amháin ann ar mhaithe le comhlíonadh na spriocanna a chinneadh.

– Ar áireamh sa togra tá dreasachtaí chun feithiclí tráchtála éadroma a bhfuil astaíochtaí ísle acu a chur á n-úsáid go luath trí shár-chreidmheasanna a dheonú ina leith ar bhonn eatramhach.

– Ar áireamh sa togra tá forálacha maidir le héiceanuálaíochtaí (i.e. teicneolaíochtaí a laghdaíonn CO2 nach gcuirtear san áireamh sa timthriall tástála a dtomhaistear astaíochtaí lena linn) a chur chun cinn. Faoin bhforáil sin, is féidir suas le 7g/km a bhaint de mheánastaíochtaí sonracha CO2 an mhonaróra má úsáideann sé teicneolaíochtaí nuálacha a laghdaíonn astaíochtaí, ar chuntar go bhfíoraítear sin go neamhspleách.

– Beidh ar na Ballstáit sonraí maidir leis na gluaisteáin nua a chláraítear ar a gcríoch a bhailiú agus na sonraí sin a thuairisciú don Choimisiún chun comhlíonadh na spriocanna a mheasúnú.

– Mura mbaineann monaróir an sprioc amach, beidh air préimh astaíochtaí iomarcacha a íoc. Déanfar an phréimh a ríomh trí líon na ngram CO2/km a bheidh de bhreis ag an monaróir thar an sprioc a iolrú faoi líon na bhfeithiclí nuachláraithe agus faoin bpionós i leith astaíochtaí iomarcacha don bhliain sin arna ríomh mar fheidhm den bhliain agus den mhéid atá de bhreis ar an sprioc.

– Déantar foráil leis an togra do spriocanna ailtéarnacha i leith laghdúcháin astaíochtaí do mhonaróirí atá freagrach as níos lú ná 22 000 feithicil a chláraítear san AE in aghaidh na bliana féilire.

– Is ar an eolas is beaichte atá le fáil faoi láthair atá spriocanna an Rialacháin bunaithe, go háirithe i leith an borradh is dócha a thiocfaidh faoin bhflít idir seo agus 2014 i dtaca leis an 'méadú uathrialach ar mheáchan'.

2. eilimintí dlíthiúla an togra

· Bunús dlí

Is é Airteagal 175 den Conradh CE an bunús iomchuí dlí ó tharla gurb é is príomhchuspóir an togra seo ardleibhéal cosanta ar an sláinte agus ar an gcomhshaol a áirithiú trí bhíthin meánastaíochtaí CO2 ó fheithiclí tráchtála éadroma a laghdú.

· Prionsabal na coimhdeachta

Tá feidhm le prionsabal na coimhdeachta sa mhéid is nach bhfuil an togra faoi réir inniúlacht eisiach an Chomhphobail.

Ní fhéadfaidh na Ballstáit cuspóirí an togra a bhaint amach go leormhaith i ngeall ar na cúiseanna seo a leanas:

Toisc gur gá féachaint chuige nach gcuirfear bacainní roimh an margadh aonair, toisc impleachtaí trasteorann an athruithe aeráide agus toisc go bhféadfadh na meánastaíochtaí náisiúnta CO2 a bheith éagsúil le chéile, ní fhéadfadh na Ballstáit bearta náisiúnta a chur chun feidhme sa chaoi is go mbainfí amach meánastaíochtaí 175 g CO2/km san AE .

Is fearr a éireoidh le gníomhaíocht Chomhphobail cuspóirí an togra a bhaint amach ar na cúiseanna seo a leanas:

Reachtaíocht Chomhphobail a ghlacadh ar leibhéal an Chomhphobail is ea an bealach is fearr le gníomhaíocht chomhchuibhithe a dhéanamh arb é is aidhm di an tionchar a imríonn feithiclí tráchtála éadroma ar athrú aeráide a laghdú. Trí spriocanna maidir le hastaíochtaí CO2 ó na feithiclí sin a ghlacadh ar leibhéal an Chomhphobail seachnófar ilroinnt an mhargaidh inmheánaigh agus cruthófar breis solúbthachta do mhonaróirí agus na laghduithe CO2 is gá á gcur chun feidhme acu ar a bhflít nua feithiclí ar fad sa Chomhphobal; is fearr sin ná straitéisí ar leith féachaint laghdú ar astaíochtaí náisiúnta sonracha a bhaint amach.

Níl i raon feidhme an togra ach sainiú ar spriocanna na monaróirí i ndáil le meánastaíochtaí 175 g CO2/km ón bhflít nua feithiclí tráchtála éadroma a bhaint amach; ní fhorordaítear ann bearta comhlántacha (e.g. dreasachtaí fioscacha) a d'fhéadfadh na Ballstáit a dhéanamh agus a d'fhéadfadh rannchuidiú an sprioc ginearálta, i.e. astaíochtaí CO2 ó fheithiclí bóthair a laghdú, a bhaint amach.

Dá bhrí sin, comhlíonann an togra prionsabal na coimhdeachta.

· Prionsabal na comhréireachta

Comhlíonann an togra prionsabal na comhréireachta ar na cúiseanna seo a leanas:

Ní théann sé thar a bhfuil gá leis d'fhonn na cuspóirí a bhaineann le dea-fheidhmiú an mhargaidh inmheánaigh a áirithiú agus, ag an am céanna, cosnaítear an comhshaol ar bhealach an-daingean ann.

Tá an togra i gcomhréir le cuspóir ginearálta an AE spriocanna Kiótó a bhaint amach agus socraíonn sé spriocanna laghdúcháin atá neodrach ó thaobh iomaíochta de agus cothrom ar bhonn sóisialta agus a chuireann éagsúlacht mhonaróirí gluaisteán na hEorpa san áireamh agus a sheachnaíonn aon saobhadh iomaíochta idir monaróirí gluaisteán nach bhfuil call leis.

Déantar foráil sa togra do chur chun feidhme scéim monatóireachta atá an-chosúil leis an scéim a chuir na Ballstáit chun feidhme roimhe seo i gcomhair gluaisteán paisinéirí. Tá éifeachtúlacht na scéime sin cruthaithe cheana féin agus bearta leantacha á ndéanamh ar shála chur chun feidhme na stráitéise maidir le CO2 agus gluaisteáin.

· Rogha ionstraime:

An ionstraim atá beartaithe: Rialachán.

Ní bheadh modhanna eile leormhaith ar na cúiseanna seo a leanas:

Tá an Rialachán á bheartú ar bhonn anailíse críochnúla ar na roghanna atá ann trínar féidir dul chun cinn a dhéanamh i dtaca le meánastaíochtaí sonracha CO2 ó fheithiclí tráchtála éadroma san AE a laghdú. Glacadh an cineál sin ionstraime i gcomhair gluaisteán paisinéirí, agus is iomchuí an cineál céanna cur chuige a úsáid i gcomhair feithiclí tráchtála éadroma ionas go gcruthófar creat comhsheasmhach reachtaíochta d'fhonn an cur chuige comhtháite a chur chun feidhme.

Meastar gur Rialachán an ionstraim iomchuí dlí ó tharla go n-áiritheofar comhlíonadh trína bhíthin ach nach mbeidh gá le trasuí i reachtaíocht na mBallstát dá droim. Tá an cuspóir Comhphobail infheidhme maidir leis an gComhphobal ina iomláine. Is gá a áirithiú, dá bhrí sin, go n-úsáidfear cur chuige aonfhoirmeach sna Ballstáit go léir. Thairis sin, tá gá le cur chuige comhchuibhithe chun saobhadh iomaíochta a sheachaint a d'fhéadfadh tionchar a imirt ar an margadh inmheánach.

· Impleacht bhuiséadach

Cuirfear an Rialachán atá beartaithe chun feidhme in éineacht le Rialachán (CE) Uimh. 43/2009 maidir le CO2 ó ghluaisteáin phaisinéirí ó tharla go bhfuil go leor cosúlachtaí eatarthu, mar shampla, monatóireacht ar fheidhmíocht na monaróirí i bhfianaise a gcuid spriocanna laghdúcháin CO2 agus, nuair is gá, na préimheanna astaíochtaí iomarcacha a ndéantar foráil dóibh sa reachtaíocht a riar. Meastar gur leor an caiteachas a ndéantar foráil dó cheana faoi chlár LIFE+, go háirithe mar gur lú i bhfad margadh na bhfeithiclí tráchtála éadroma ná margadh na ngluaisteán paisinéirí. Dá bhrí sin, níl tuilleadh acmhainní airgeadais ag teastáil i gcomhair an togra nua seo maidir le hastaíochtaí CO2 ó fheithiclí saothair éadroim.

· Aisghairm na reachtaíochta atá ann cheana

Ní dhéanfar an reachtaíocht atá ann cheana a aisghairm de thoradh an togra a ghlacadh.

3. faisnéis bhreise

· Clásal athbhreithnithe/leasaithe/éagtha

Tá clásal athbhreithnithe ar áireamh sa togra.

· An Limistéar Eorpach Eacnamaíoch

Baineann an gníomh atá beartaithe le hábhar a bhaineann leis an LEE agus ba cheart, dá bhrí sin, an Limistéar Eorpach Eacnamaíoch a chuimsiú ann.

2009/0173 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena socraítear na caighdeáin feidhmíochta maidir le hastaíochtaí d'fheithiclí éadroma tráchtála nua mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 175(1) de,

Ag féachaint don togra ón gCoimisiún,

Ag féachaint don tuairim ó Choiste Eacnamaíoch agus Sóisialta na hEorpa [7],

Ag féachaint don tuairim ó Choiste na Réigiún [8],

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh [9],

De bharr an méid seo a leanas:

(1) Le Creat-Choinbhinsiún na Náisiún Aontaithe ar Athrú Aeráide, a formheasadh thar ceann an Chomhphobail Eorpaigh le Cinneadh 94/69/CE ón gComhairle an 15 Nollaig 1993 maidir le Creat-Choinbhinsiún na Náisiún Aontaithe ar Athrú Aeráide a thabhairt i gcrích [10], féachtar le tiúchana gáis cheaptha teasa a chobhsú san atmaisféar ar leibhéal a choiscfeadh trasnaíocht chontúirteach antrapaigineach ar an gcóras aeráide. D'fhonn an cuspóir sin a bhaint amach, níor cheart don mhéadú bliantúil ar mheánteocht fhoriomlán dhromchla an domhain bheith níos airde ná 2 chéim C os cionn na leibhéal réamhthionsclaíoch. Léirítear sa cheathrú Tuarascáil Measúnaithe ón IPCC (an Painéal Idir-Rialtasach ar Athrú Aeráide) go gcaithfidh astaíochtaí domhanda gás ceaptha teasa buaicphointe a bhaint amach faoi 2020 chun an cuspóir sin a bhaint amach. Ina cruinniú an 8-9 Márta 2007, rinne an Chomhairle Eorpach gealltanas daingean astaíochtaí foriomlána gás ceaptha teasa an Chomhphobail a laghdú 20 % ar a laghad faoi bhun leibhéil 1990 faoin mbliain 2020 agus iad a laghdú 30 % ar choinníoll go dtarraingeoidh tíortha forbartha eile orthu féin laghduithe inchomparáide a dhéanamh ar astaíochtaí agus go rannchuideoidh na príomhthíortha atá i mbéal forbartha de réir a n-acmhainne faoi seach.

(2) Ba cheart beartais agus bearta a chur chun feidhme ar leibhéal na mBallstát agus an Chomhphobail i ngach uile earnáil de gheilleagar an Chomhphobail, agus ní hamháin sna hearnálacha tionscail agus fuinnimh, chun na laghduithe is gá ar astaíochtaí a chruthú. Le Cinneadh Uimh. 406/2009/CE ó Pharlaimint na hEorpa agus ón gComhairle an 23 Aibreán 2009 maidir le hiarracht Ballstát a n-astaíochtaí gás ceaptha teasa a laghdú faoi chomhair ghealltanais an Chomhphobail suas go dtí 2020 astú gás ceaptha teasa a laghdú [11], foráiltear do mheánlaghdú 10 % i gcomparáid le leibhéil 2005 sna hearnálacha nach bhfuil clúdaithe faoi Scéim Trádála Astaíochtaí an AE, arna bunú le Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim i ndáil le trádáil ar lamháltais i gcomhair astaíochtaí gás ceaptha teasa laistigh den Chomhphobal agus lena leasaítear Treoir 96/61/CE ón gComhairle [12], iompar de bhóthar san áireamh. Tá iompar de bhóthar ar an dara hearnáil is mó sa Chomhphobal i dtaca le hastú gáis cheaptha teasa agus tá méadú ag teacht fós ar líon a astaíochtaí, astaíochtaí feithiclí éadroma tráchtála san áireamh. Má leantar den mhéadú ar asatíochtaí ó iompar de bhóthar, bainfear an bonn go suntasach d'iarrachtaí éarnálacha eile athrú aeráide a chomhrac.

(3) Le spriocanna Comhphobail d'fheithiclí bóthair nua, cruthaítear níos mó cinnteachta do mhonaróirí maidir le pleanáil, mar aon le níos mó solúbthachta a chruthú chun na ceanglais a chomhlíonadh maidir le laghdú CO2, ná mar a chruthófaí le spriocanna náisiúnta ar leith maidir le laghdú. Agus caighdeáin feidhmíochta astaíochta á socrú, tá sé tábhachtach aird a thabhairt ar na himpleachtaí a bheidh ann do na margaí agus d'iomaíochas monaróirí, ar na costais dhíreacha agus ar na costais neamhdhíreacha a fhorchuirfear ar ghnólachtaí agus ar na sochair a bheidh ann ó thaobh spreagadh na nuálaíochta de agus ó thaobh laghdú a dhéanamh ar an méid fuinnimh a úsáidtear agus ar chostais bhreosla.

(4) Ina Theachtaireachtaí an 7 Feabhra 2007 lena leagtar amach torthaí an athbhreithnithe ar Straitéis an Chomhphobail maidir le hastaíochtaí CO2 ó ghluaisteáin phaisinéirí agus ó fheithiclí tráchtála éadroma a laghdú [13] agus maidir le Creat Rialála do Thionscal Gluaisteán Iomaíoch don 21ú hAois (CARS 21) [14], leag an Coimisiún béim air nach gcomhlíonfaí cuspóir an Chomhphobail maidir le éiceanstaíochtaí ón bhflít nua gluaisteán a laghdú go 120g CO2/km, faoin mbliain 2012 in éagmais beart breise.

(5) Moladh cur chuige comhtháite sna Teachtaireachtaí sin, d'fhonn sprioc an Chomhphobail a bhaint amach, mar atá meánastaíochtaí 120g CO2/km ó ghluaisteáin nua phaisinéirí a chláraítear sa Chomhphobal faoi 2012 trí dhíriú ar laghduithe sainordaitheacha ar astaíochtaí CO2 chun cuspóir 130 g CO2/km a bhaint amach ar an meán i bhflít na ngluaisteán nua trí fheabhsuithe a dhéanamh ar theicneolaíocht mhótarfheithicle, agus laghdú breise 10g CO2/km, nó a chomhionann má tá gá teicniúil leis, trí fheabhsuithe eile teicneolaíochta, lena n-áirítear dul chun cinn maidir le héifeachtúlacht breosla i bhfeithiclí tráchtála éadroma.

(6) Ba cheart go mbeadh na forálacha lena gcuirfear an cuspóir maidir le hastaíochtaí ó fheithiclí tráchtála éadroma chun feidhme i gcomhréir leis an gcreat reachtach lena gcuirtear na cuspóirí maidir le hastaíochtaí ón bhflít gluaisteán paisinéirí nua chun feidhme, creat atá leagtha amach i Rialachán (CE) Uimh. 443/2009 ó Pharlaimint na hEorpa agus ón gComhairle an 23 Aibreán 2009 lena socraítear na caighdeáin feidhmíochta maidir le hastaíochtaí do ghluaisteáin nua phaisinéirí mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú.

(7) Leis an gcreat reachtach lena mbainfear amach an sprioc maidir le meánastaíochtaí ó fhlít na bhfeithiclí tráchtála éadroma, ba cheart go n-áiritheofaí go bhfuil na spriocanna laghdúcháin neodrach ó thaobh iomaíochta de, cothrom ar bhonn sóisialta agus inbhuanaithe, agus go gcuireann siad i gcuntas an éagsúlacht atá ann i measc mhonaróirí gluaisteán na hEorpa agus go seachnaíonn siad aon saobhadh iomaíochta nach bhfuil call leis eatarthu. Ba cheart go mbeadh an creat reachtach comhoiriúnach don chuspóir foriomlán maidir le spriocanna laghdúcháin astaíochtaí an Chomhphobail a bhaint amach agus ba cheart go gcomhlánófaí é le hionstraimí eile a bheadh níos baintí le húsáid, amhail cánacha difreáilte do ghluaisteáin agus d'fhuinneamh nó bearta chun luas feithiclí tráchtála éadroma a theorannú.

(8) Chun go ndéanfar éagsúlacht mhargadh na bhfeithiclí tráchtála éadroma agus an cumas atá ann freastal ar riachtanais éagsúla na dtomhaltóirí a choimeád ar bun, ba cheart spriocanna astaíochtaí CO2 d'fheithiclí tráchtála éadroma a shainiú mar fheidhm d'áirgiúlacht na feithicle ar bhonn líneach. Is iomchuí an paraiméadar í an mhais chun tuairisciú a dhéanamh ar an áirgiúlacht seo mar soláthraíonn sí comhghaol leis na hastaíochtaí reatha agus is é a leanann aisti, dá bhrí sin, ná spriocanna níos réadúla agus níos neodraí ó thaobh iomaíochta de. Thairis sin, tá sonraí maidir le mais le fáil go héasca. Ba cheart sonraí maidir le paraiméadair ailtéarnacha áirgiúlachta, amhail an lorg (leithead an riain arna iolrú faoin rothfhad) agus an pálasta, a bhailiú d'fhonn meastóireachtaí níos fadtéarmaí ar an gcur chuige áirgiúlacht-bhunaithe a éascú.

(9) Leis an Rialachán seo, cuirtear éiceanuálaíocht chun cinn go gníomhach agus cuirtear san áireamh forbairtí teicneolaíocha a bheidh ann amach anseo ar féidir leo iomaíochas fadtéarmach thionscal gluaisteán na hEorpa a fheabhsú agus breis post ardcháilíochta a chruthú. Mar mhodh chun measúnú córasach a dhéanamh ar na feabhsuithe a chuireann éiceanuálaíochtaí ar astaíochtaí, ba cheart don Choimisiún breithniú a dhéanamh i dtaobh an bhféadfaí bearta éiceanuálaíocha a áireamh san athbhreithniú ar nósanna imeachta tástála de bhun Airteagal 14(3) de Rialachán (CE) Uimh. 715/2007, agus aird á tabhairt ar an tionchar teicniúil agus ar an tionchar eacnamaíoch a bheadh ag gabháil le háireamh na mbeart sin.

(10) Mar aitheantas do na costais an-ard ar thaighde agus ar fhorbairt, agus ar tháirgeadh an aonaid, i ndáil le leaganacha tosaigh de theicneolaíochtaí feithiclí carbóin an-ísil atá le tabhairt isteach sa mhargadh tar éis theacht i bhfeidhm an Rialacháin seo, féachtar leis an Rialachán seo leis an bpróiseas trína dtabharfar feithiclí carbóin shár-ísil isteach sa mhargadh Comhphobail, ag na céimeanna tosaigh dá ré thráchtála, a luathú agus a éascú ar bhonn eatramhach.

(11) Le comhsheasmhacht le Rialachán (CE) Uimh. 443/2009 a sholáthar agus le sáruithe a sheachaint, ba cheart an sprioc a chur i bhfeidhm ar fheithiclí tráchtála éadroma nua a chláraítear sa Chomhphobal den chéad uair agus nach raibh cláraithe roimhe sin lasmuigh den Chomhphobal ach ar feadh tréimhse teoranta.

(12) Le Treoir 2007/46/CE ó Pharlaimint na hEorpa agus ón gComhairle an 5 Meán Fómhair 2007 lena mbunaítear creat maidir le formheas mótarfheithiclí agus a leantóirí, agus córas, comhpháirteanna agus aonad teicniúil ar leithligh atá beartaithe le haghaidh feithiclí den sórt sin [15], bunaítear creat comhchuibhithe ina bhfuil na forálacha riaracháin agus na ceanglais ghinearálta theicniúla maidir leis na feithiclí nua go léir atá faoina raon feidhme a fhormheas. Maidir leis an eintiteas atá freagrach as comhlíonadh an Rialacháin seo, ba cheart gurb é an t-eintiteas céanna é atá freagrach as gach gné den phróiseas cineál-cheadaithe i gcomhréir leis an Treoir sin agus as comhréireacht táirgeachta a áirithiú.

(13) Ba cheart solúbthacht a bheith ag na monaróirí cinneadh a dhéanamh faoi conas a bhainfidh siad a spriocanna amach faoin Rialachán seo agus ba cheart ligean dóibh astaíochtaí a mheánú thar fhlít a bhfeithiclí nua seachas dualgas a bheith orthu na spriocanna CO2 a urramú i gcás gach feithicle ar leith. Ba cheart, dá bhrí sin, go gceanglófaí ar mhonaróirí a áirithiú nach dtéann meán na n-astaíochtaí sonracha a bhaineann leis na feithiclí tráchtála éadroma nua uile a chláraítear sa Chomhphobal agus a bhfuil freagracht orthu ina leith thar mheán na spriocanna astaíochta do na feithiclí sin. Ba cheart an ceanglas sin a chéimniú isteach idir 2014 agus 2016 d’fhonn a thabhairt isteach a éascú. Tá sé sin i gcomhréir leis na hagaí tionscanta agus le fad na tréimhse céimniú isteach atá socruithe i Rialachán 443/2009.

(14) D’fhonn a áirithiú go n-oireann spriocanna do shainiúlachtaí mionmhonaróirí agus monaróirí nideoige agus go bhfuil siad comhsheasmhach le cumas laghdúcháin an mhonaróra, ba cheart spriocanna ailtéarnacha i leith laghdúcháin astaíochtaí a shocrú do na monaróirí sin agus aird á tabhairt ar chumas teicneolaíoch feithiclí monaróra áirithe chun a n-astaíochtaí sonracha CO2 a laghdú agus i gcomhréir le saintréithe na dteascán sin den mhargadh lena mbaineann. Maidir leis an maolú sin, ba cheart go mbeadh sé san áireamh san athbhreithniú, atá le críochnú faoi thosach na bliana 2013 ar a dhéanaí, ar na spriocanna i leith astaíochtaí sonracha atá in Iarscríbhinn I.

(15) Le Straitéis an Chomhphobail maidir le hastaíochtaí CO2 ó ghluaisteáin phaisinéirí agus ó fheithiclí tráchtála éadroma a laghdú, bunaíodh cur chuige comhtháite, d'fhonn sprioc an Chomhphobail a bhaint amach, mar atá 120g CO2/km faoi 2012, agus léiríodh freisin fís fhadtéarmach de thuilleadh laghdúcháin astaíochtaí. Le Rialachán (CE) Uimh. 443/2009 tugtar bunús don dearcadh fadtéarmach sin trí sprioc 95 g CO2/km a shocrú mar mheánastaíochtaí don fhlít nua gluaisteán. D'fhonn comhsheasmhacht leis an gcur chuige sin a áirithiú agus chun cinnteacht pleanála a chur ar fáil don tionscal, ba cheart sprioc fhadtéarmach a shocrú i leith astaíochtaí sonracha CO2 ó fheithiclí tráchtála éadroma in 2020.

(16) D'fhonn solúbthacht a chur ar fáil do mhonaróirí chun a spriocanna astaíochtaí faoin Rialachán seo a bhaint amach, féadfaidh monaróirí teacht ar chomhaontú maidir le linn a chur ar bun ar bhonn oscailte, trédhearcach agus neamh-idirdhealaitheach. I gcás ina gcuirfear linn ar bun, ba cheart comhsprioc don linn a chur in áit spriocanna na monaróirí aonair, comhsprioc ar cheart go ngnóthódh comhaltaí na linne í i dteannta a chéile.

(17) Is gá sásra láidir um chomhlíonadh d'fhonn a áirithiú go gcomhlíontar na spriocanna faoin Rialachán seo.

(18) Tomhaistear na hastaíochtaí sonracha CO2 ó fheithiclí tráchtála éadroma nua ar bhonn comhchuibhithe sa Chomhphobal de réir na modheolaíochta atá leagtha síos i Rialachán (CE) Uimh. 715/2007 ó Pharlaimint na hEorpa agus ón gComhairle an 20 Meitheamh 2007 maidir le cineál-cheadú mótarfheithiclí i dtaca le hastaíochtaí ó fheithiclí éadroma paisinéirí agus tráchtála (Euro 5 agus Euro 6) agus maidir le rochtain ar fhaisnéis faoi dheisiú agus faoi chothabháil feithiclí [16]. Chun ualach riaracháin na scéime a íoslaghdú, ba cheart go dtomhaisfí comhlíonadh faoi threoir sonraí maidir le clárú feithiclí nua sa Chomhphobal, ar sonraí iad a bhailíonn na Ballstáit agus a thuairiscítear don Choimisiún. Chun comhsheasmhacht a áirithiú maidir leis na sonraí a úsáidtear chun measúnú a dhéanamh ar chomhlíonadh, ba cheart na rialacha a bhaineann le bailiú agus tuairisciú na sonraí sin a chomhchuibhiú a mhéad is féidir.

(19) Le Treoir 2007/46/CE, tá sé ina cheangal ar mhonaróirí deimhniú comhréireachta a éisiúint i leith gach feithicle tráchtála éadroime nua agus ar Bhallstáit gan clárú ná cur i seirbhís feithicle tráchtála éadroime nua a cheadú ach amháin má tá deimhniú comhréireachta bailí ag gabháil leis an bhfeithicil sin. Maidir leis na sonraí arna mbailiú ag na Ballstáit, ba cheart go mbeidís comhsheasmhach leis an deimhniú comhréireachta arna eisiúint ag monaróir na feithicle tráchtála éadroime, agus ba cheart go mbeidís bunaithe ar an doiciméad sin amháin. Ba cheart bunachar sonraí caighdeánach Comhphobail a bheith ann do shonraí a bhaineann le deimhnithe comhréireachta. Ba cheart go n-úsáidfí é mar thagairt aonair le gur fusa do na Ballstáit a sonraí clárúcháin a chothabháil nuair a chláraítear feithiclí as an nua.

(20) Ba cheart go ndéanfaí comhlíonadh na spriocanna faoin Rialachán seo ag na monaróirí a mheasúnú ar leibhéal an Chomhphobail. Maidir le monaróirí a dtéann meán a n-astaíochtaí sonracha CO2 thar an leibhéal astaíochtaí a cheadaítear faoin Rialachán seo, ba cheart go ndéanfaidís préimh astaíochtaí iomarcacha a íoc i leith gach bliana féilire ón 1 Eanáir 2014. Ba cheart an phréimh a mhodhnú mar fheidhm den mhéid a mhainníonn monaróirí a sprioc a chomhlíonadh. D'fhonn comhsheasmhacht a áirithiú, ba cheart an sásra préimhe a bheith cosúil leis an sásra préimhe atá leagtha amach i Rialachán (CE) Uimh. 443/2009. Ba cheart na méideanna a thiocfaidh ón bpréimh astaíochtaí iomarcacha a mheas mar ioncam i mBuiséad Ginearálta an Aontais Eorpaigh.

(21) Ag féachaint do chuspóir an Rialacháin seo agus do na nósanna imeachta arna mbunú sa Rialachán seo, níor cheart, mar gheall ar aon bheart náisiúnta arna choimeád ar bun nó arna thabhairt isteach ag na Ballstáit i gcomhréir le hAirteagal 176 den Chonradh, go bhforchuirfí pionóis bhreise nó pionóis níos déine ar mhonaróirí a mhainníonn a spriocanna faoin Rialachán seo a chomhlíonadh.

(22) Ba cheart an Rialachán seo a bheith gan dochar do chur i bhfeidhm iomlán rialacha iomaíochta Comhphobail.

(23) Ba cheart bealaí nua a mheas leis an sprioc fhadtéarmach a bhaint amach, go háirithe claonadh an chuair, paraiméadar na háirgiúlachta agus scéim na préimhe astaíochtaí iomarcacha.

(24) Imríonn luas feithiclí bóthair tionchar mór ar a n-ídiú breosla agus a n-astaíochtaí CO2. Ina theannta sin, in éagmais teorannú luais le haghaidh feithiclí tráchtála éadroma, b'fhéidir go bhfuil anáil na hiomaíochta i gceist maidir le luas uasta, rud a d'fhéadfadh a bheith ina chúis le gléasraí cumhachta atá rómhór agus na neamhéifeachtúlachtaí a bhaineann leis sin faoi dhálaí tiomána níos moille. Is iomchuí, dá bhrí sin, a fhiosrú an bhfuil sé indéanta síneadh a dhéanamh ar raon feidhme Threoir 92/6/CEE ón gComhairle maidir le feistí teorannaithe luais le haghaidh aicmí áirithe mótarfheithiclí sa Chomhphobal a shuiteáil agus a úsáid, d'fhonn feithiclí éadroma tráchtála atá clúdaithe sa Rialachán seo a áireamh.

(25) Maidir leis na bearta is gá chun an Rialachán seo a chur chun feidhme, ba cheart go nglacfaí iad i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún [17].

(26) Ba cheart, go háirithe, go gcumhachtófaí an Coimisiún na ceanglais monatóireachta agus tuairiscithe a leasú i bhfianaise na taithí atá faighte agus an Rialachán seo á chur i bhfeidhm, modhanna a bhunú chun préimheanna astaíochtaí iomarcacha a bhailiú, forálacha mionsonraithe a ghlacadh maidir leis an maolú do mhonaróirí áirithe, agus Iarscríbhinn I a oiriúnú chun an éabhlóid ar mhais feithiclí tráchtála éadroma nua a chláraítear sa Chomhphobal a chur san áireamh agus chun léiriú a dhéanamh ar aon athrú sa nós imeachta tástála rialála i gcomhair astaíochtaí sonracha CO2 a thomhas atá leagtha síos i Rialachán (CE) Uimh. 715/2007. Ós rud é go bhfuil raon feidhme ginearálta ag na bearta sin agus go bhfuil siad ceaptha chun eilimintí neamhriachtanacha den Rialachán seo a leasú agus an Rialachán seo a fhorlíonadh trí eilimintí nua neamhriachtanacha a chur leis, ba cheart iad a ghlacadh i gcomhréir leis an nós imeachta rialúcháin lena ngabhann grinnscrúdú dá bhforáiltear in Airteagal 5a de Chinneadh 1999/468/CE.

(27) Ós rud é nach féidir leis na Ballstáit cuspóir na gníomhaíochta arna beartú a ghnóthú agus iad ag gníomhú go neamhspleách, agus gur fearr, dá bhrí sin, de bharr fhairsinge agus éifeachtaí na gníomhaíochta arna beartú, is féidir iad a ghnóthú ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach,

TAR ÉIS AN RIALACHÁN SEO A GHLACADH:

Airteagal 1

Ábhar agus cuspóirí

1. Leis an Rialachán seo, bunaítear ceanglais feidhmíochta d’astaíochtaí CO2 ó fheithiclí tráchtála éadroma nua. Leis an Rialachán seo, socraítear gurb é 175 g CO2/km na meánastaíochtaí CO2 d'fheithiclí tráchtála éadroma nua, ar ráta é a bhainfear amach trí fheabhsuithe ar theicneolaíocht feithicle arna dtomhas i gcomhréir le Rialachán (CE) Uimh. 715/2007 agus lena bhearta cur chun feidhme agus i gcomhréir le teicneolaíochtaí nuálacha.

2. Ón mbliain 2020, déantar sprioc 135 g CO2/km mar mheánastaíochtaí d'fheithiclí tráchtála éadroma nua a chláraítear sa Chomhphobal a shocrú leis an Rialachán seo.

Airteagal 2

Raon feidhme

1. Beidh feidhm ag an Rialachán seo maidir le mótarfheithiclí de chatagóir N1, faoi mar a shainmhínítear iad in Iarscríbhinn II a ghabhann le Treoir 2007/46/CE a bhfuil mais tagartha nach mó ná 2 610 kg iontu agus le feithiclí a thagann faoi chineál-cheadú i gcomhréir le hAirteagal 2(2) de Rialachán (CE) Uimh. 715/2007 ('feithiclí tráchtála éadroma') a chláraítear sa Chomhphobal den chéad uair agus nár cláraíodh roimhe sin lasmuigh den Chomhphobal ('feithiclí tráchtála éadroma nua').

2. Ní dhéanfar clárú roimhe sin, arna dhéanamh lasmuigh den Chomhphobal tráth nach faide ná trí mhí roimh chlárú sa Chomhphobal, a chur san áireamh.

3. Ní bheidh feidhm ag an Rialachán seo maidir le feithiclí sainchuspóra mar a shainmhínítear iad i bpointe 5 d'Iarscríbhinn II a ghabhann le Treoir 2007/46/CE.

Airteagal 3

Sainmhínithe

Chun críocha an Rialacháin seo, beidh feidhm ag na sainmhínithe seo a leanas:

(a) ciallaíonn 'meánastaíochtaí sonracha CO2', i ndáil le monaróir, meán na n-astaíochtaí sonracha CO2 ó na feithiclí tráchtála éadroma uile arb é an monaróir sin a monaróir;

(b) ciallaíonn 'deimhniú comhréireachta' an deimhniú dá dtagraítear in Airteagal 18 de Threoir 2007/46/CE [18];

(c) ciallaíonn 'feithicil lánchríochnaithe' feithicil dá ndeonaítear cineál-cheadú tar éis próiseas ilchéimnithe cineál-cheadaithe a chríochnú i gcomhréir le Treoir 2007/46/CE;

(d) ciallaíonn 'monaróir' an duine nó an comhlacht atá freagrach don údarás formheasta as gach gné de nós imeachta cineál-cheadaithe an CE i gcomhréir le Treoir 2007/46/CE agus as comhréireacht na táirgeachta a áirithiú;

(e) ciallaíonn 'mais' mais na feithicle lena n-áirítear an chabhail agus é i riocht feidhmithe mar atá sonraithe ar an deimhniú comhréireachta agus mar atá sainmhínithe i roinn 2.6 d'Iarscríbhinn I a ghabhann le Treoir 2007/46/CE;

(f) ciallaíonn 'astaíochtaí sonracha CO2' na hastaíochtaí CO2 ó fheithicil tráchtála éadrom arna dtomhas i gcomhréir le Rialachán (CE) Uimh. 715/2007 agus arna sonrú mar oll-astaíochtaí CO2 (comhcheangailte) ar an deimhniú comhréireachta;

(g) ciallaíonn 'sprioc i leith astaíochtaí sonracha', i ndáil le monaróir, meán na n-astaíochtaí sonracha táscacha CO2 arna chinneadh i gcomhréir le hIarscríbhinn I maidir le gach feithicil tráchtála éadrom nua arb é an monaróir sin a monaróir.

4. Chun críocha an Rialacháin seo, ciallóidh "grúpa monaróirí bainteacha" monaróir agus a ghnóthais bhainteacha. Ciallóidh 'gnóthais bhainteacha', i ndáil le monaróir:

(a) gnóthais ina sealbhaíonn an monaróir, go díreach nó go neamhdhíreach:

(i) an chumhacht chun níos mó ná an leathchuid de na cearta vótála a fheidhmiú; nó

(ii) an chumhacht chun níos mó ná an leathchuid de chomhaltaí an bhoird maoirseachta, an bhoird bainistíochta nó na gcomhlachtaí atá ina n-ionadaithe dlíthiúla don ghnóthas a cheapadh; nó

(iii) an ceart chun gnóthaí an ghnóthais a bhainistiú;

(b) gnóthais a shealbhaíonn, go díreach nó go neamhdhíreach, cearta nó cumhachtaí ar an monaróir arb iad na cearta nó na cumhachtaí iad atá liostaithe i bpointe (a);

(c) gnóthais ina sealbhaíonn gnóthas dá dtagraítear i bpointe (b), go díreach nó go neamhdhíreach, na cearta nó na cumhachtaí atá liostaithe i bpointe (a);

(d) gnóthais ina sealbhaíonn an monaróir, i dteannta ceann amháin nó níos mó de na gnóthais dá dtagraítear i bpointe (a), i bpointe (b) nó i bpointe (c), nó ina sealbhaíonn dhá ghnóthas nó níos mó de na gnóthais sin dá dtagraítear i bpointe (a), i bpointe (b) nó i bpointe (c), go comhpháirteach na cearta nó na cumhachtaí atá liostaithe i bpointe (a);

(e) gnóthais ina bhfuil na cearta nó na cumhachtaí atá liostaithe i bpointe (a) ar seilbh go comhpháirteach ag an monaróir nó ag ceann amháin nó níos mó dá ghnóthais bhainteacha dá dtagraítear i bpointí (a) go (d) agus ag tríú páirtí amháin nó níos mó.

Airteagal 4

Spriocanna i leith astaíochtaí sonracha

I gcás na bliana féilire dar tús 1 Eanáir 2014 agus gach bliana féilire ina diaidh sin, áiritheoidh gach monaróir feithiclí tráchtála éadroma nach rachaidh meán a astaíochtaí sonracha CO2 thar a sprioc i leith astaíochtaí sonracha arna cinneadh i gcomhréir le hIarscríbhinn I nó, i gcás ina ndeonaítear maolú don mhonaróir faoi Airteagal 10, i gcomhréir leis an maolú sin.

Ar mhaithe le meánastaíochtaí sonracha CO2 gach monaróra a chinneadh, déanfar na céatadáin seo a leanas d’fheithiclí tráchtála éadroma nua gach monaróra a chláraítear sa bhliain ábhartha a chur san áireamh:

– 75 % sa bhliain 2014,

– 80 % sa bhliain 2015,

– 100 % ón mbliain 2016 i leith.

Airteagal 5Sár-chreidmheasanna

Le linn meán na n-astaíochtaí sonracha CO2 a ríomh, is mar seo a leanas a chomhairfear gach feithicil tráchtála éadrom nua ar lú ná 50 g CO2/km a astaíochtaí sonracha CO2:

– 2,5 feithicil tráchtála éadrom sa bhliain 2014,

– 1,5 feithicil tráchtála éadrom sa bhliain 2015,

– 1 fheithicil tráchtála éadrom ón mbliain 2016 i leith.

Airteagal 6

Linn a dhéanamh

1. Féadfaidh monaróirí feithiclí tráchtála éadroma nua, seachas monaróirí a mbeidh maolú deonaithe dóibh faoi Airteagal 10, linn a dhéanamh chun críocha chomhlíonadh a n-oibleagáidí faoi Airteagal 4.

2. Féadfaidh comhaontú chun linn a dhéanamh baint a bheith aige le bliain féilire amháin nó níos mó ar choinníoll nach faide ná cúig bliana féilire ré fhoriomlán gach comhaontaithe ar leith agus ní mór é a dhéanamh an 31 Nollaig nó roimhe sa chéad bhliain féilire a bhfuil linn astaíochtaí le déanamh ina leith. Maidir le monaróirí a dhéanann linn, soláthróidh siad an fhaisnéis seo a leanas don Choimisiún:

(a) na monaróirí a áireofar sa linn;

(b) an monaróir a bheidh ainmnithe mar bhainisteoir na linne agus a bheidh mar phointe teagmhála don linn agus a bheidh freagrach as aon phréimh astaíochtaí iomarcacha, a fhorchuirtear ar an linn i gcomhréir le hAirteagal 8, a íoc; agus

(c) fianaise go mbeidh bainisteoir na linne in ann na hoibleagáidí faoi phointe (b) a chomhlíonadh.

3. I gcás ina mainneoidh bainisteoir ainmnithe na linne an ceanglas a chomhlíonadh i ndáil le haon phréimh astaíochtaí iomarcacha a fhorchuirtear ar an linn i gcomhréir le hAirteagal 8 a íoc, tabharfaidh an Coimisiún fógra ina leith sin do na monaróirí.

4. Déanfaidh na monaróirí a áirítear i linn fógra comhpháirteach a thabhairt don Choimisiún maidir le haon athrú bainisteora linne nó maidir le haon athrú ar a stádas airgeadais, a mhéid a dhéanfaidh sé sin difear dá cumas an ceanglas a chomhlíonadh i ndáil le haon phréimh astaíochtaí iomarcacha, a fhorchuirtear ar an linn i gcomhréir le hAirteagal 8, a íoc, agus maidir le haon athruithe ar chomhaltas na linne nó maidir le díscaoileadh na linne.

5. Féadfaidh monaróirí socruithe linne a dhéanamh ar choinníoll go bhfuil a gcomhaontuithe i gcomhréir le hAirteagal 81 agus Airteagal 82 den Chonradh agus go gceadófar leis na comhaontuithe sin rannpháirtíocht oscailte, thrédhearcach agus neamh-idirdhealaitheach ar théarmaí atá réasúnach ar bhonn tráchtála d'aon mhonaróir a iarrann a bheith ina chomhalta den linn. Gan dochar d'infheidhmeacht ghinearálta rialacha iomaíochta an Chomhphobail maidir le linnte den sórt sin, áiritheoidh comhaltaí uile de chuid linne, go háirithe, nach bhféadfaidh comhroinnt sonraí ná malartú faisnéise a bheith ann i gcomhthéacs a socraithe linne, ach amháin i leith na faisnéise seo a leanas:

(a) na meánastaíochtaí sonracha CO2;

(b) an sprioc i leith astaíochtaí sonracha;

(c) líon iomlán na bhfeithiclí atá cláraithe.

6. Ní bheidh feidhm ag mír 5 i gcás inar cuid den ghrúpa céanna monaróirí bainteacha iad na monaróirí go léir a áirítear sa linn.

7. Ach amháin i gcás ina dtugtar fógra faoi mhír 3, measfar, maidir leis na monaróirí atá i linn a ndéantar faisnéis ina leith a sholáthar don Choimisiún, gur monaróir amháin iad chun críocha chomhlíonadh a n-oibleagáidí faoi Airteagal 4. Déanfar an fhaisnéis monatóireachta agus tuairiscithe i leith monaróirí aonair, agus i leith aon linnte chomh maith, a thaifeadadh agus a thuairisciú, agus beidh an fhaisnéis sin ar fáil, sa chlár lárnach dá dtagraítear in Airteagal 7(4).

Airteagal 7

Monatóireacht agus tuairisciú ar mheán na n-astaíochtaí

1. I gcás na bliana féilire dar tús an 1 Eanáir 2012 agus gach bliana féilire ina dhiaidh sin, déanfaidh gach Ballstát faisnéis faoi gach aon fheithicil tráchtála éadrom nua a chláraítear ar a chríoch i gcomhréir le Cuid A d'Iarscríbhinn II a thaifeadadh. Cuirfear an fhaisnéis sin ar fáil do na monaróirí agus dá n-allmhaireoirí ainmnithe nó dá n-ionadaithe ainmnithe i ngach Ballstát. Déanfaidh na Ballstáit a ndícheall lena áirithiú go n-oibreoidh na comhlachtaí um thuairisciú ar mhodh trédhearcach.

2. Faoin 28 Feabhra gach bliain, ag tosú sa bhliain 2013, cinnfidh gach Ballstát an fhaisnéis atá liostaithe i gCuid B d'Iarscríbhinn II maidir leis an mbliain féilire roimhe sin agus tarchuirfidh sé chuig an gCoimisiún í. Déanfar na sonraí a tharchur i gcomhréir leis an bhformáid atá sonraithe i gCuid C d'Iarscríbhinn II.

3. Arna iarraidh sin ag an gCoimisiún, déanfaidh Ballstát an tacar iomlán sonraí arna mbailiú de bhun mhír 1 a tharchur freisin.

4. Coimeádfaidh an Coimisiún clár lárnach de na sonraí a thuairiscíonn na Ballstáit faoin Airteagal seo agus beidh an clár ar fáil go poiblí. Faoin 30 Meitheamh 2013 agus gach bliain ina dhiaidh sin, déanfaidh an Coimisiún an méid seo a leanas a ríomh go sealadach i gcomhair gach monaróra:

(a) meán na n-astaíochtaí sonracha CO2 sa bhliain féilire roimhe sin;

(b) an sprioc i leith astaíochtaí sonracha sa bhliain féilire roimhe sin; agus

(c) an difríocht idir meán a astaíochtaí sonracha CO2 sa bhliain féilire roimhe sin agus a sprioc i leith astaíochtaí sonracha don bhliain sin.

Tabharfaidh an Coimisiún fógra do gach aon mhonaróir faoina ríomh sealadach don mhonaróir sin. Áireofar san fhógra sonraí in aghaidh gach Ballstáit maidir le líon na bhfeithiclí tráchtála éadroma nua a cláraíodh agus maidir lena n-astaíochtaí sonracha CO2.

5. Laistigh de thrí mhí ón dáta a dtugtar fógra dóibh faoin ríomh sealadach faoi mhír 4, féadfaidh monaróirí fógra a thabhairt don Choimisiún faoi aon earráidí sna sonraí agus sonróidh siad an Ballstát a measann siad ina leith gur tharla an earráid ann.

6. Déanfaidh an Coimisiún aon fhógraí a gheofar ó mhonaróirí a bhreithniú agus déanfaidh sé, faoin 31 Deireadh Fómhair, na ríomhanna sealadacha faoi mhír 4 a dhearbhú nó a leasú.

7. I dtaca leis an mbliain féilire 2012 agus 2013 agus ar bhonn na ríomhanna faoi mhír 5, i gcás ina ndealraíonn sé don Choimisiún go dtéann meán astaíochtaí sonracha CO2 monaróra thar a sprioc i leith astaíochtaí sonracha, tabharfaidh an Coimisiún fógra ina leith sin don mhonaróir.

8. I ngach Ballstát is é an t-údarás a ainmnítear i gcomhréir le hAirteagal 8(7) de Rialachán (CE) Uimh. 443/2009 an t-údarás inniúil chun na sonraí monatóireachta a bhailiú agus a chur in iúl i gcomhréir leis an Rialachán seo.

9. Féadfaidh an Coimisiún rialacha mionsonraithe a ghlacadh maidir le monatóireacht agus tuairisciú a dhéanamh ar na sonraí faoin Airteagal seo agus maidir le cur i bhfeidhm Iarscríbhinn II i gcomhréir leis an nós imeachta rialúcháin dá dtagraítear in Airteagal 13(2).

Féadfaidh an Coimisiún Iarscríbhinn II a leasú i bhfianaise na taithí a fhaightear agus an Rialachán seo á chur i bhfeidhm. Glacfar na bearta sin a cheapfar chun eilimintí neamhriachtanacha den Rialachán seo a leasú i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 13(3).

10. Ina theannta sin, déanfaidh na Ballstáit, i gcomhréir leis an Airteagal seo, sonraí a bhailiú agus a thuairisciú maidir le clárú feithiclí i gcatagóirí M2 agus N2, faoi mar atá sainithe in Iarscríbhinn II a ghabhann le Treoir 2007/46/CE, a bhfuil mais tagartha nach mó ná 2 610 kg iontu agus maidir le feithiclí ar cuireadh cineálcheadú i mbaint leo i gcomhréir le hAirteagal 2(2) de Rialachán (CE) Uimh. 715/2007.

Airteagal 8

Préimh i leith astaíochtaí iomarcacha

1. I dtaca leis an tréimhse 1 Eanáir 2014 agus gach bliain féilire ina dhiaidh sin, forchuirfidh an Coimisiún préimh i leith astaíochtaí iomarcacha ar mhonaróir nó ar bhainisteoir linne, mar is iomchuí, i gcás ina dtéann meán astaíochtaí sonracha CO2 monaróra thar a sprioc i leith astaíochtaí sonracha.

2. Maidir leis an bpréimh i leith astaíochtaí iomarcacha faoi mhír 1, ríomhfar í de réir na foirmle seo a leanas:

(a) Ón 1 Eanáir 2014 go 2018:

(i) I gcás astaíochtaí iomarcacha atá níos airde ná 3 g CO2/km:

((Astaíochtaí iomarcacha – 3) × €120 + €45) × líon na bhfeithiclí tráchtála éadroma nua.

(ii) I gcás astaíochtaí iomarcacha atá níos airde ná 2 g CO2/km ach nach bhfuil níos airde ná 3 g CO2/km:

((Astaíochtaí iomarcacha – 2) × €25 + €20) × líon na bhfeithiclí tráchtála éadroma nua.

(iii) I gcás astaíochtaí iomarcacha atá níos airde ná 1 g CO2/km ach nach bhfuil níos airde ná 2 g CO2/km:

((Astaíochtaí iomarcacha – 1) × €15 + €5) × líon na bhfeithiclí tráchtála éadroma nua

(iv) I gcás astaíochtaí iomarcacha nach bhfuil níos airde ná 1 g CO2/km:

Astaíochtaí iomarcacha × €5 × líon na bhfeithiclí tráchtála éadroma nua.

(b) Ón mbliain 2019 ar aghaidh:

(Astaíochtaí iomarcacha × €120) × líon na bhfeithiclí tráchtála éadroma nua.

Chun críocha an Airteagail seo:

ciallaíonn ‘astaíochtaí iomarcacha’ an líon deimhneach gram in aghaidh an chiliméadair ar dá réir a chuaigh meán astaíochtaí sonracha CO2 monaróra - agus laghduithe astaíochtaí CO2 de thoradh ar theicneolaíochtaí nuálacha formheasta i gcomhréir le hAirteagal 11 á gcur san áireamh - thar a sprioc i leith astaíochtaí sonracha sa bhliain féilire nó i gcuid den bhliain féilire a bhfuil feidhm ag an oibleagáid faoi Airteagal 4 maidir léi, agus an líon sin á chothromú go dtí na trí hionad dheachúla is gaire; agus

ciallaíonn ‘líon na bhfeithiclí tráchtála éadroma nua’ líon na bhfeithiclí tráchtála éadroma nua arb é a monaróir iad agus a cláraíodh sa tréimhse sin de réir na gcritéar maidir le céimniú isteach a leagtar amach in Airteagal 4.

3. Bunóidh an Coimisiún modhanna chun préimheanna i leith astaíochtaí iomarcacha a bhailiú faoi mhír 1.

Glacfar na bearta sin a cheapfar chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 13(3).

4. Measfar, maidir leis na méideanna a thiocfaidh ón bpréimh astaíochtaí iomarcacha, gur ioncam iad do bhuiséad ginearálta an Aontais Eorpaigh.

Airteagal 9

Feidhmíocht na monaróirí a fhoilsiú

1. Faoin 31 Deireadh Fómhair 2013 agus faoin 31 Deireadh Fómhair gach bliain ina dhiaidh sin, foilseoidh an Coimisiún liosta ina dtabharfar na mionsonraí seo a leanas i leith gach monaróra:

(a) a sprioc i leith astaíochtaí sonracha i gcomhair na bliana féilire roimhe sin;

(b) meán a astaíochtaí sonracha CO2 sa bhliain féilire roimhe sin;

(c) an difríocht idir meán a astaíochtaí sonracha CO2 sa bhliain féilire roimhe sin agus a sprioc i leith astaíochtaí sonracha sa bhliain sin;

(d) meán na n-astaíochtaí sonracha CO2 i gcomhair na bhfeithiclí tráchtála éadroma nua uile a bhí sa Chomhphobal sa bhliain féilire roimhe sin, agus

(e) meánmhais na bhfeithiclí tráchtála éadroma nua uile a bhí sa Chomhphobal sa bhliain féilire roimhe sin.

2. Ón 31 Deireadh Fómhair 2014 ar aghaidh, tabharfar le fios freisin sa liosta a fhoilseofar faoi mhír 1 cibé acu a chomhlíon nó nár chomhlíon an monaróir ceanglais Airteagal 4 i leith na bliana féilire roimhe sin.

Airteagal 10

Maoluithe do mhonaróirí áirithe

1. Féadfaidh monaróir iarratas a dhéanamh ar mhaolú ar an sprioc i leith astaíochtaí sonracha a ríomhtar i gcomhréir le hIarscríbhinn I, ar monaróir é atá freagrach as líon níos lú ná 22 000 feithicil tráchtála éadrom nua arna gclárú sa Chomhphobal in aghaidh na bliana féilire agus ar monaróirí iad:

(a) nach cuid de ghrúpa monaróirí bainteacha iad; nó

(b) ar cuid de ghrúpa monaróirí bainteacha iad atá freagrach as líon is lú ná 22 000 feithicil tráchtála éadrom nua san iomlán arna gclárú sa Chomhphobal in aghaidh na bliana féilire; nó

(c) ar cuid de ghrúpa monaróirí bainteacha é ach a oibríonn a shaoráidí táirgeachta féin agus a ionad dearthóireachta féin.

2. Féadfar maolú a ndéanfar iarratas air faoi mhír 1 a dheonú ar feadh tréimhse uasta cúig bliana féilire. Déanfar iarratas chuig an gCoimisiún agus áireofar an méid seo a leanas ann:

(a) ainm an mhonaróra agus ainm an duine teagmhála don mhonaróir;

(b) fianaise go bhfuil an monaróir cáilithe chun maolú a bheith aige faoi mhír 1;

(c) mionsonraí ar na feithiclí tráchtála éadroma a mhonaraíonn sé, lena n-áirítear mais agus astaíochtaí sonracha CO2 na bhfeithiclí tráchtála éadroma sin; agus

(d) sprioc i leith astaíochtaí sonracha atá i gcomhréir lena chumas laghdúcháin, lena n-áirítear an cumas eacnamaíoch agus teicneolaíoch chun a astaíochtaí sonracha CO2 a laghdú agus saintréithe an mhargaidh i leith an chineáil feithicle tráchtála éadroime a mhonaraítear á gcur san áireamh.

3. I gcás ina measfaidh an Coimisiún go bhfuil an monaróir cáilithe chun maolú a fháil a ndéanfar iarratas air faoi mhír 1 agus inar deimhin leis go bhfuil an sprioc i leith astaíochtaí sonracha atá beartaithe ag an monaróir i gcomhréir lena chumas laghdúcháin, lena n-áirítear an cumas eacnamaíoch agus teicneolaíoch chun astaíochtaí sonracha CO2 a laghdú agus saintréithe an mhargaidh i leith an chineáil feithicle tráchtála éadroime a mhonaraítear á gcur san áireamh, deonóidh an Coimisiún maolú don mhonaróir. Beidh feidhm ag an maolú ón 1 Eanáir sa bhliain i ndiaidh an dáta a ndeonófar an maolú.

4. Maidir le monaróir atá faoi réir maolaithe i gcomhréir leis an Airteagal seo, tabharfaidh sé fógra láithreach don Choimisiún maidir le haon athrú a dhéanann difear, nó a d'fhéadfadh difear a dhéanamh, dá cháilitheacht chun maolú a bheith aige.

5. I gcás ina measfaidh an Coimisiún, cibé acu ar bhonn fógra faoi mhír 4 nó ar shlí eile, nach bhfuil monaróir cáilithe a thuilleadh chun an maolú a bheith aige, déanfaidh sé an maolú a chúlghairm le héifeacht ón 1 Eanáir sa chéad bhliain féilire eile agus tabharfaidh sé fógra don mhonaróir faoin méid sin.

6. I gcás nach bhfuil a sprioc i leith astaíochtaí sonracha bainte amach ag monaróir, forchuirfidh an Coimisiún an phréimh i leith astaíochtaí iomarcacha ar an monaróir, de réir mar atá leagtha amach in Airteagal 8.

7. Féadfaidh an Coimisiún forálacha mionsonraithe a ghlacadh chun míreanna (1) go (6) a chur chun feidhme, inter alia maidir le léiriú na gcritéar cáilitheachta chun maolú a fháil, maidir le hinneachar na n-iarratas agus maidir le hinneachar agus le measúnú na gclár chun astaíochtaí sonracha CO2 a laghdú.

Glacfar na bearta sin a ceapadh chun eilimintí neamhriachtanacha den Rialachán seo a leasú, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 13(3).

8. Déanfar iarratais ar mhaolú, lena n-áirítear an fhaisnéis a thacaíonn leis, fógraí faoi mhír 4, cúlghairm faoi mhír 5 agus aon fhorchur préimhe i leith astaíochtaí iomarcacha faoi mhír 6 agus bearta arna nglacadh de bhun mhír 7, a chur ar fáil go poiblí, ach sin faoi réir Rialachán (CE) Uimh. 1049/2001 ó Pharlaimint na hEorpa agus ón gComhairle an 30 Bealtaine 2001 maidir le rochtain phoiblí ar dhoiciméid de chuid Pharlaimint na hEorpa, na Comhairle agus an Choimisiúin.

Airteagal 11

Éiceanuálaíocht

1. Ar iarratas ó sholáthróir nó ó mhonaróir, breithneofar coigiltí CO2 a bhaintear amach trí theicneolaíochtaí nuálacha a úsáid. Féadfaidh suas le 7 g CO2/km a bheith i gceist le rannchuidiú iomlán na dteicneolaíochtaí sin chun laghdú a dhéanamh ar sprioc i leith astaíochtaí sonracha CO2 monaróra.

2. Faoin 31 Nollaig 2012, déanfaidh an Coimisiún forálacha mionsonraithe maidir le nós imeachta formheasta i leith na dteicneolaíochtaí nuálacha sin a ghlacadh i gcomhréir leis an nós imeachta rialúcháin dá dtagraítear in Airteagal 13(2). Beidh na forálacha mionsonraithe sin bunaithe ar na critéir seo a leanas le haghaidh teicneolaíochtaí nuálacha:

(a) ní mór don soláthróir nó don mhonaróir a bheith cuntasach as coigiltí CO2 a bhaintear amach trí na teicneolaíochtaí nuálacha a úsáid;

(b) ní mór rannchuidiú fíoraithe maidir le laghdú CO2 a bheith ann de thoradh ar na teicneolaíochtaí nuálacha;

(c) ní mór nach gcumhdaítear na teicneolaíochtaí nuálacha leis an timthriall caighdeánach tástála chun CO2 a thomhas nó le forálacha sainordaitheacha de bharr bearta comhlántacha breise a bheith ann lena gcomhlíontar an laghdú 10 g CO2/km dá dtagraítear in Airteagal 1 de Rialachán Uimh. 443/2009, ná ní mór nach mbeidh siad sainordaitheach faoi fhorálacha eile de chuid dhlí an Chomhphobail.

3. Maidir le soláthróir nó monaróir a dhéanann iarratas go bhformheasfar beart mar theicneolaíocht nuálach, cuirfidh sé tuarascáil faoi bhráid an Choimisiúin, lena n-áirítear tuarascáil fíorúcháin arna dréachtú ag comhlacht neamhspleách deimhnithe. I gcás idirghníomhaíocht ionchasach a bheith ann idir an beart sin agus teicneolaíocht nuálach eile atá formheasta cheana féin, luafar an idirghníomhaíocht sin sa tuarascáil agus déanfar meastóireacht sa tuarascáil fíorúcháin ar a mhéid a mhodhnaíonn an idirghníomhaíocht sin an laghdú a bhaintear amach le gach beart ar leith.

4. Déanfaidh an Coimisiún an laghdú a bhaintear amach a fhianú ar bhonn na gcritéar atá leagtha amach i mír 2.

Airteagal 12

Athbhreithniú agus tuarascáil

1. Faoin 31 Deireadh Fómhair 2016, agus gach trí bliana ina dhiaidh sin, glacfar bearta chun Iarscríbhinn I a leasú le go gcoigeartófar an figiúr M0 dá dtagraítear san Iarscríbhinn sin do mheánmhais na bhfeithiclí tráchtála éadroma nua sna trí bliana féilire roimhe sin.

Beidh éifeacht leis na bearta sin den chéad uair an 1 Eanáir 2018 agus gach trí bliana ina dhiaidh sin.

Glacfar na bearta sin a ceapadh chun eilimintí neamhriachtanacha den Rialachán seo a leasú i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 13(3).

2. Déanfaidh an Coimisiún feithiclí tráchtála éadroma a áireamh san athbhreithniú ar na nósanna imeachta chun astaíochtaí CO2 a thomhas i gcomhréir le hAirteagal 13(3) de Rialachán (CE) Uimh. 443/2009.

Ó dháta chur i bhfeidhm an nós imeachta athbhreithnithe chun astaíochtaí CO2 a thomhas, ní dhéanfar teicneolaíochtaí nuálacha a fhormheas a thuilleadh faoin nós imeachta a leagtar amach in Airteagal 11.

3. Déanfaidh an Coimisiún feithiclí tráchtála éadroma a áireamh san athbhreithniú ar Threoir 2007/46/CE i gcomhréir le hAirteagal 13(4) de Rialachán (CE) Uimh. 443/2009.

4. Faoin 1 Eanáir 2013, críochnóidh an Coimisiún athbhreithniú ar na spriocanna i leith astaíochtaí sonracha in Iarscríbhinn I agus ar na maoluithe in Airteagal 10 d'fhonn na nithe seo a leanas a shainiú:

– faoi réir a indéantachta a bheith dearbhaithe ag torthaí nuashonraithe an mheasúnaithe iarmharta, na socruithe lena ndéanfar, faoin mbliain 2020, sprioc fhadtéarmach 135 g CO2/km a bhaint amach ar mhodh costéifeachtach; agus

– na gnéithe de chur chun feidhme na sprice sin, lena n-áirítear an phréimh i leith astaíochtaí iomarcacha.

Ar bhonn athbhreithnithe den sórt sin agus an mheasúnaithe iarmharta a ghabhann leis, ina bhfuil measúnú foriomlán ar an tionchar ar thionscal na ngluaisteán agus ar na tionscail eile atá spleách air, déanfaidh an Coimisiún, más iomchuí, an méid seo a leanas:

– moladh an Rialachán seo a leasú ar shlí atá chomh neodrach agus is féidir ó thaobh iomaíochta de, agus atá cothrom ar bhonn sóisialta agus atá inbhuanaithe; agus

– dearbhú go bhfuil ar áireamh sa Rialachán seo feithiclí de chatagóirí N2 agus M2, faoi mar atá sainithe in Iarscríbhinn II a ghabhann le Treoir 2007/46/CE, a bhfuil mais tagartha nach mó ná 2 610 kg iontu agus feithiclí ar cuireadh cineálcheadú i mbaint leo i gcomhréir le hAirteagal 2(2) de Rialachán (CE) Uimh. 715/2007.

Glacfar na bearta sin a cheapfar chun eilimintí neamhriachtanacha den Rialachán seo a leasú i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 13(3).

5. Tar éis measúnú iarmharta a dhéanamh, déanfaidh an Coimisiún, faoin mbliain 2014, tuarascáil a fhoilsiú maidir le hinfhaighteacht na sonraí i leith an loirg agus an phálasta, agus maidir lena úsáid mar pharaiméadar áirgiúlachta chun spriocanna i leith astaíochtaí sonracha a chinneadh agus, más iomchuí, cuirfidh sé togra faoi bhráid Pharlaimint na hEorpa agus na Comhairle chun Iarscríbhinn I a leasú.

6. Glacfar bearta chun foráil a dhéanamh don oiriúnú is gá ar fhoirmlí Iarscríbhinn I chun go léireofar aon athrú ar an nós imeachta rialála tástála i gcomhair astaíochtaí sonracha CO2 a thomhas.

Glacfar na bearta sin a cheapfar chun eilimintí neamhriachtanacha den Rialachán seo a leasú i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 13(3).

7. Faoin mbliain 2015 déanfaidh an Coimisiún athbhreithniú ar an modh chun astaíochtaí sonracha CO2 ó fheithiclí iomlána a chinneadh i mír 7 de Chuid B d’Iarscríbhinn II agus, más iomchuí, cuirfidh sé togra faoi bhráid Pharlaimint na hEorpa agus na Comhairle chun Iarscríbhinn II a leasú.

Airteagal 13

An nós imeachta coiste

1. Beidh an Coiste a bhunaítear le hAirteagal 8 de Chinneadh 93/389/CEE de chúnamh ag an gCoimisiún.

2. I gcás ina ndéanfar tagairt don mhír seo, beidh feidhm ag Airteagal 5 agus ag Airteagal 7 de Chinneadh 1999/468/CE, ag féachaint d' Airteagal 8 de.

Trí mhí a bheidh sa tréimhse a leagtar síos in Airteagal 5(6) de Chinneadh 1999/468/CE.

3. I gcás ina ndéanfar tagairt don mhír seo, beidh feidhm ag Airteagal 5a(1) go (4) agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Airteagal 14

Teacht i bhfeidhm

Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

|

IARSCRÍBHINN I

SPRIOCANNA i leith ASTAÍOCHTAÍ SONRACHA CO2

1. Maidir le hastaíochtaí sonracha táscacha CO2 gach feithicle tráchtála éadroime, arna dtomhas i ngraim in aghaidh an chiliméadair, déanfar iad a chinneadh i gcomhréir leis na foirmlí seo a leanas:

(a) Ó 2014 go 2017:

Na hastaíochtaí sonracha táscacha CO2 = 175 + a × (M – M0)

I gcás na luachanna seo a leanas a bheith i gceist:

M = mais na feithicle i gcileagraim (kg)

M0 = 1706,0

a = 0,093

(b) Ón mbliain 2018:

Na hastaíochtaí sonracha táscacha CO2 = 175 + a × (M – M0)

I gcás na luachanna seo a leanas a bheith i gceist:

M = mais na feithicle i gcileagraim (kg)

M0 = an luach a ghlacfar de bhun Airteagal 12(1)

a = 0,093

2. Déanfar an sprioc i leith astaíochtaí sonracha do mhonaróir i mbliain féilire ar leith a ríomh mar mheán na n-astaíochtaí sonracha CO2 gach feithicle tráchtála éadroime nua arna clárú sa bhliain féilire sin arb é an monaróir sin a monaróir.

IARSCRÍBHINN II

MONATÓIREACHT AGUS TUAIRISCIÚ AR ASTAÍOCHTAÍ

A. Sonraí a bhailiú maidir le feithiclí tráchtála éadroma nua agus faisnéis mhonatóireachta CO2 a chinneadh

1. I gcás na bliana dar tús 1 Eanáir 2011 agus i gcás gach bliana ina dhiaidh sin, déanfaidh na Ballstáit na mionsonraí seo a leanas a thaifeadadh i leith gach feithicle tráchtála éadroime nua a chlárófar ar a chríoch:

(e) an monaróir;

(a) a cineál, a athraitheach agus a leagan;

(b) a hastaíochtaí sonracha CO2(g/km);

(c) a mais (kg);

(d) a rothfhad (mm);

(e) leithead a riain (mm);

(f) a pálasta (kg).

2. Maidir leis na mionsonraí dá dtagraítear i bpointe 1, gheofar iad ó dheimhniú comhréireachta na feithicle ábhartha tráchtála éadroime. I gcás ina ndéantar mais íosta agus mais uasta araon d’fheithicil tráchtála éadrom a shonrú ar an deimhniú comhréireachta, ní úsáidfidh na Ballstáit ach an figiúr uasta amháin chun críche an Rialacháin seo. I gcás feithiclí débhreoslaithe (peitreal/gás), a bhfuil figiúirí i leith astaíochtaí sonracha CO2 le haghaidh an dá chineál breosla ar a ndeimhniú comhréireachta, ní úsáidfidh na Ballstáit ach an figiúr arna thomhas don ghás.

3. I gcás na bliana féilire dar tús an 1 Eanáir 2011 agus i gcás gach bliana féilire ina dhiaidh sin, déanfaidh gach Ballstát na nithe seo a leanas a chinneadh, i gcomhréir leis na modhanna a thuairiscítear i gCuid B, maidir le gach aon mhonaróir:

(f) líon iomlán na bhfeithiclí tráchtála éadroma nua a chláraítear ar a chríoch;

(g) meán na n-astaíochtaí sonracha CO2, mar atá sonraithe i mír 2 de Chuid B den Iarscríbhinn seo;

(h) an mheánmhais, mar atá sonraithe i bpointe 3 de Chuid B den Iarscríbhinn seo;

(i) maidir le gach aon leagan de gach aon athraitheach de gach aon chineál feithicle tráchtála éadroime nua:

(i) líon iomlán na bhfeithiclí tráchtála éadroma nua a chláraítear ar a chríoch, mar atá sonraithe i bpointe 4 de Chuid B den Iarscríbhinn seo;

(ii) na hastaíochtaí sonracha CO2;

(iii) an mhais;

(iv) lorg na feithicle, mar atá sonraithe i bpointe 5 de Chuid B den Iarscríbhinn seo;

(v) an pálasta.

B. Modheolaíocht chun faisnéis mhonatóireachta CO2 a chinneadh d’fheithiclí tráchtála éadroma nua

Maidir leis an bhfhaisnéis mhonatóireachta a bhfuil sé de cheangal ar na Ballstáit a chinneadh i gcomhréir le mír 3 de chuid A, cinnfear í i gcomhréir leis an modheolaíocht a shonraítear sa Chuid seo.

1. Líon na bhfeithiclí tráchtála éadroma nua a chláraítear (N).

Cinnfidh na Ballstáit líon na bhfeithiclí tráchtála éadroma nua a chláraítear ar a gcríoch sa bhliain mhonatóireachta lena mbaineann (N).

2. Meán na n-astaíochtaí sonracha CO2 na bhfeithiclí tráchtála éadroma nua (S,ave)

Déantar meán na n-astaíochtaí sonracha CO2 do gach aon fheithicil tráchtála éadrom nua a chláraítear ar chríoch Ballstáit sa bhliain mhonatóireachta (S,ave) a ríomh trí shuim na n-astaíochtaí sonracha CO2 do gach aon fheithicil nua ar leith, S, a roinnt ar líon na bhfeithiclí nua, N.

S,ave = (1/ N) × Σ S

3. Meánmhais na bhfeithiclí tráchtála éadroma nua

Déantar meánmhais na bhfeithiclí tráchtála éadroma nua uile a chláraítear ar chríoch Ballstáit sa bhliain mhonatóireachta (M,ave) a ríomh trí shuim mhais gach aon fheithicle nua ar leith, M, a roinnt ar líon na bhfeithiclí nua, N.

M,ave = (1/ N) × Σ M

4. Feithiclí tráchtála éadroma nua a dháileadh de réir leagain

Maidir le gach aon leagan de gach aon athraitheach de gach aon chineál feithicle tráchtála éadroime nua, tá líon na bhfeithiclí nuachláraithe, mais na bhfeithiclí, na hastaíochtaí sonracha CO2 agus lorg na feithicle le taifeadadh.

5. Lorg

Déanfar lorg na feithicle a ríomh trí rothfhad na feithicle a iolrú faoi leithead riain na feithicle.

6. Pálasta

Sainfear pálasta na feithicle mar an difríocht idir an uasmhais ualaithe atá incheadaithe go teicniúil, de bhun Iarscríbhinn III a ghabhann le Treoir 2007/46//CE, agus mais na feithicle.

7. Astaíochtaí sonracha feithiclí lánchríochnaithe

Maidir le hastaíochtaí sonracha feithiclí lánchríochnaithe, cinnfear iad i gcomhréir le Treoir 2004/3/CE. I gcás nach bhfuil an luach sin ar fáil, is é a bheidh in astaíochtaí sonracha feithicle lánchríochnaithe an luach is airde d’astaíochtaí sonracha na bhfeithiclí lánchríochnaithe go léir atá den chineál céanna is atá an fheithicil neamhiomlán ar a bhfuil an fheithicil lánchríochnaithe bunaithe agus a cláraíodh san AE sa bhliain mhonatóireachta chéanna, áit a shainítear 'cineál feithicle' i gcomhréir le hAirteagal 3 de Threoir 2007/46/CE. Má tá níos mó ná trí luach dhifriúla d'astaíochtaí sonracha ó na feithiclí iomlána go léir, úsáidfear an dara luach is airde d'astaíochtaí sonracha.

C. Formáid do tharchur na sonraí

I gcás gach bliana, déanfaidh na Ballstáit tuairisc a thabhairt sna formáidí seo a leanas faoi na sonraí a thuairiscítear i bpointe 3 de Chuid A do gach aon mhonaróir:

Sonraí comhiomlánaithe:

Bliain: | | | | | |

Monaróir | Líon iomlán na bhfeithiclí tráchtála éadroma nua a chláraítear | Meán na n-astaíochtaí sonracha CO2(g/km) | Meánmhais (kg) | Meánlorg (m2) | Meánphálasta (kg) |

(Monaróir 1) | … | … | … | … | … |

(Monaróir 2) | … | … | … | … | … |

… | … | … | … | … | … |

Iomlán na monaróirí go léir | … | … | … | … | … |

Sonraí mionsonraithe ar leibhéal an mhonaróra:

Bliain | Monaróir | Cineál feithicle tráchtála éadroime | Athraitheach | Leagan | Catagóir an chineáil feithicle arna formheas | Catagóir feithicle arna clárú | Déanamh | Ainm tráchtála | Cód na teicneolaíochta nuálaí nó an ghrúpa teicneolaíochtaí nuálacha [19] | Iomlán na gcláruithe nua | Astaíochtaí sonracha CO2 (g/km) | Ídiú hidrigine (g/km) | Ídiú fuinnimh leictrigh | Mais (kg) | Lorg (m2) | Meánphálasta (kg) | Laghdú ar astaíochtaí trí theicneolaíochtaí nuálacha [20] |

Bliain 1 | (Ainm mhonaróir 1) | (Ainm chineál 1) | (Ainm athraitheach 1) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 1) | (Ainm athraitheach 1) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 1) | (Ainm athraitheach 2) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 1) | (Ainm athraitheach 2) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 2) | (Ainm athraitheach 1) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 2) | (Ainm athraitheach 1) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 2) | (Ainm athraitheach 2) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | (Ainm chineál 2) | (Ainm athraitheach 2) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 1) | … | … | … | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 1) | (Ainm athraitheach 1) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 1) | (Ainm athraitheach 1) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 1) | (Ainm athraitheach 2) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 1) | (Ainm athraitheach 2) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 2) | (Ainm athraitheach 1) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 2) | (Ainm athraitheach 1) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 2) | (Ainm athraitheach 2) | (Ainm leagan 1) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | (Ainm chineál 2) | (Ainm athraitheach 2) | (Ainm leagan 2) | … | … | … | … | … | … | … | … | … | … | … | … | … |

Bliain 1 | (Ainm mhonaróir 2) | … | … | … | … | … | … | … | … | … | … | … | … | … | … | … | … |

[1] IO L 33, 7.2.1994, lch. 11.

[2] Conclúidí na Comhairle Iomaíochais arna nglacadh an 21-22 Bealtaine 2007 (9671/07).

[3] Conclúidí na Comhairle Comhshaoil arna nglacadh an 28 Meitheamh 2007 (11483/07).

[4] Treoir 2004/3/CE (IO L 49, 19.2.2004, lch. 36).

[5] Tá an tuarascáil seo le fáil ar an suíomh gréasáin Europa: http://ec.europa.eu/environment/air/transport/co2/pdf/final_report_lcv_co2_250209.pdf

[6] Tá an tuarascáil seo le fáil ar an suíomh gréasáin Europa: http://ec.europa.eu/environment/air/transport/co2/pdf/final_report_lcv_co2_250209.pdf

[7] IO C , , lch.

[8] IO C , , lch.

[9] IO C , , lch.

[10] IO L 33, 7.2.1994, lch. 11.

[11] IO L 140, 5.6.2009, lch. 136.

[12] IO L 275, 25.10.2003, lch. 32.

[13] COIM (2007)19.

[14] COIM (2007) 22.

[15] IO L 263, 9.10.2007, lch. 1.

[16] IO L 171, 29.6.2007, lch. 1.

[17] IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).

[18] IO L 263, 9.10.2007, lch. 1.

[19] I gcomhréir le hAirteagal 10 den Rialachán.

[20] I gcomhréir le hAirteagal 10 den Rialachán.

--------------------------------------------------